b'\n_START_ARTICLE_\nOkkupasjonen av Al-Haram i 1979\n_START_PARAGRAPH_\nOkkupasjonen av Al-Haram begynte da flere hundre bev\xc3\xa6pnede religi\xc3\xb8se oppr\xc3\xb8rere inntok og tok kontroll over Al-Haram (ogs\xc3\xa5 kjent som den store moskeen) i Mekka om morgenen 20. november 1979. Al-Haram er den st\xc3\xb8rste moskeen i verden og omgir islams helligste sted, kaba. Det var 50.000-100.000 bedende muslimer til stede. Moskeen ble frigjort etter to ukers kamp og de fleste oppr\xc3\xb8rerne drept i kamp eller henrettet. De offentlige henrettelsene av over 60 personer var den til da mest omfattende i landets historie. Okkupasjonen var en vesentlig hendelse for den internasjonale, militante islamismen. Det var en av de mest dramatiske episodene i Saudi-Arabias moderne historie. Et stort antall gisler ble drept i kampene. Detaljene og omstendighetene er bare delvis kjent. Regimet strammet etter hendelsen inn styringen av landet og begrenset vestlig innslag i offentligheten.\n_START_SECTION_\nForl\xc3\xb8p\n_START_PARAGRAPH_\nTidlig p\xc3\xa5 dag 20. november 1979 (den f\xc3\xb8rste dagen i \xc3\xa5r 1400 etter islamsk kalender) gikk flere hundre bev\xc3\xa6pnede religi\xc3\xb8se oppr\xc3\xb8rere inn i moskeen Al-Haram og tok kontroll. Det var omkring 50.000 bedende muslimer p\xc3\xa5 omr\xc3\xa5det (andre kilder oppgir at 100.000 pilegrimer var inne p\xc3\xa5 omr\xc3\xa5det) som har kapasitet til flere hundre tusen. Mange pilgrimmer hadde overnattet inne p\xc3\xa5 omr\xc3\xa5det og tatt med seg madrasser, kofferter og andre eiendeler. En del hadde ogs\xc3\xa5 med seg kister med nylig avd\xc3\xb8de familiemedlemmer. Noen kister inneholdt i stedet forskjellige slags h\xc3\xa5ndv\xc3\xa5pen. Pilgrimene ble innledningsvis innesperret av okkupantene som hadde l\xc3\xa5st portene med kjetting. De fleste ble sluppet ut etter at okkupantene hadde holdt en tale, mens en del ble holdt som gisler under hele aksjonen. Okkupantene plasserte snikskyttere i minaretene._NEWLINE_Okkupantene erkl\xc3\xa6rte en av deres egne, Muhammad ibn Abd Allah (ogs\xc3\xa5 omtalt som Mohammed Abdullah al-Qahtani) som en mahdi, en islamsk messias. Saudi Arabias ledende teologer, ulema, erkl\xc3\xa6rte okkupantene som ateister og forr\xc3\xa6dere mot islam. Okkupasjonen varte i to uker. Alle de omkring 350 angriperne ble drept eller tatt til fange, 63 av disse ble senere halshugget offentlig flere steder i landet. Andre kilder oppgir at 117 okkupanter ble drept i kamp, mens 127 av sikkerhetsstyrkene og milit\xc3\xa6re ble drept i kamp. Henrettelsene skjedde p\xc3\xa5 ordre fra kong Khaled. Mekka var stengt for ikke-muslimer og det kom ut lite informasjon om hva som egentlig foregikk. Det p\xc3\xa5gikk byggearbeid (utf\xc3\xb8rt av bin Laden-familiens entrepren\xc3\xb8rselskap) p\xc3\xa5 moskeen p\xc3\xa5 den tiden noe som gjorde det lettere for angriperne \xc3\xa5 smugle inn v\xc3\xa5pen. Den f\xc3\xb8rste informasjonen om dramaet kom fra USAs utenriksdepartement, til stor irritasjon for saudiske myndigheter. Amerikanske myndigheter antok at det dreide seg om en fortsettelse og utvidelse av den iranske revolusjonen, sunniekstremismen (som senere blant annet ble til al-Qaeda) var ukjent p\xc3\xa5 den tiden. Khomeini skyldte p\xc3\xa5 sin side p\xc3\xa5 amerikanerne og sionistene. USAs ambassade i Islamabad ble angrepet og brent av bev\xc3\xa6pnede islamistiske studenter fra Quaid-i-Azam-universitet. En vakt ble drept og ambassadepersonalet reddet s\xc3\xa5 vidt livet etter \xc3\xa5 ha gjemt seg inn i den brennende ambassaden i fem timer. USAs ambassade i Tripoli (Libya) ble inntatt av studenter og libyske sikkerhetsstyrker 2. desember._NEWLINE_Lederne i de fleste muslimske land sendte st\xc3\xb8tteerkl\xc3\xa6ringen til Saudi-regimet. Saudiene avviste p\xc3\xa5stander fra Khomeini om at USA og Israel sto bak. Ulema erkl\xc3\xa6rte at bruk av makt innenfor det hellige omr\xc3\xa5det var tillatt (v\xc3\xa5pen og voldsbruk er i utgangspunktet forbudt p\xc3\xa5 omr\xc3\xa5det if\xc3\xb8lge hadith og de saudiske soldatene som skulle frigj\xc3\xb8re moskeene n\xc3\xb8lte med \xc3\xa5 bruke v\xc3\xa5pen). Moskeen ble frigjort av landets milit\xc3\xa6re med st\xc3\xb8tte av pakistanske spesialstyrker. Saudi-Arabia skal ogs\xc3\xa5 ha f\xc3\xa5tt bistand fra Frankrikes spesialstyrker til \xc3\xa5 frigj\xc3\xb8re moskeen og arrestere oppr\xc3\xb8rerne. De franske kommandosoldaten konverterte symbolsk til islam for \xc3\xa5 kunne g\xc3\xa5 inn i moskeen. Da det saudiske regimet innledet motangrepet ble alle telefonlinjer til utlandet stengt. Det ble brukt t\xc3\xa5regass, artilleri og pansrede kj\xc3\xb8ret\xc3\xb8y for \xc3\xa5 gjenerobre moskeen. Noen kilder oppgir at det ble brukt giftgass eller nervegass mot okkupantene. Moskeen er p\xc3\xa5 flere hundre tusen kvadratmeter med en labyrint av korridorer og flere tusen rom i kjelleren. Sikkerhetsstyrkene brukte tegninger fra bin Ladens selskap til orientering i det store komplekset. _NEWLINE_Moskeen var 8. desember delvis reparert og 1 million troende gikk til b\xc3\xb8nn der samme dag.\n_START_SECTION_\nOkkupantene og deres motiver\n_START_PARAGRAPH_\nOkkupantene var sunnimuslimer fra flere ulike land inkludert Saudi-Arabia, Egypt, Jemen, Kuwait, Irak, Sudan, Canada og USA, de fleste kom fra ulike saudiarabiske stammer. Saudi-Arabias raske utvikling og urbanisering ble fulgt fremvekst av pietistiske, isolasjonistiske salafistiske bevegelser. Disse bevegelsene fanget ogs\xc3\xa5 opp misn\xc3\xb8ye med at mange europeerne og amerikanerne slo seg til i landet for \xc3\xa5 arbeide i oljeindustrien. Gruppen som stormet moskeen var en radikal fraksjon av den store, pietistiske organisasjonen al-Jamaa al-Salafiyya al-Muhtasiba (JSM, \xc2\xabSalafigruppen som gj\xc3\xb8r rett og forbyr galt\xc2\xbb) etablert i Medina p\xc3\xa5 1960-tallet. JSM var i utgangspunktet ikke en politisk bevegelse. Spenningen mellom JSM og det islamske establishment toppet seg i 1977 da ledende islamske l\xc3\xa6rde konfronterte JSM, og f\xc3\xb8rte til en splittelse i JSM der de mest standhaftige gikk under jorden under ledelse av Juhayman al Uteybi. Den radikale fraksjonen kalte seg \xc2\xabikhwan\xc2\xbb (\xc2\xabbrorskap\xc2\xbb) og ble ledet av Uteybi (ogs\xc3\xa5 kjent som Juhayman al-Oteibi  og hans svoger Muhammad ibn Abd Allah)._NEWLINE_Uteybi selv var leder av Uteyba-stammen i Najd, der hans bestefar skal ha v\xc3\xa6rt sentralt i den f\xc3\xb8rste ikhwan p\xc3\xa5 1920-tallet (ikke riktig if\xc3\xb8lge Hegghammer). Uteybi hadde tjenestegjort i Saudi-Arabias nasjonalgarde fra 1955 til 1973 der han skal ha f\xc3\xa5tt tak i v\xc3\xa5pen gjennom sympatis\xc3\xb8rer. Uteybi ble f\xc3\xb8dt p\xc3\xa5 1930-tallet i en beduinfamilie i Uteyba-stammen (eller Utayba) det vestlige Najd. Hans far Muhammad bin Sayf kjempet sammen med oppr\xc3\xb8rslederen Sultan bin Bijad. Uteybi var stolt av farens bedrifter. Uteybi sluttet etter fire \xc3\xa5r i grunnskolen og skal ha v\xc3\xa6rt delvis analfabet eller dyslektiker. Etter tjeneste i nasjonalgarden bosatte han seg i Medina og gikk en periode ved Dar al-Hadith som er en skole som spesialiserer seg i hadith. Det samlede antallet er uklart og oppgis som flere hundre eller s\xc3\xa5 mye som 500._NEWLINE_Fordi de fleste oppr\xc3\xb8rerne ble drept og involverte personer inkludert saudiske ledere ikke snakket om hendelsen, har detaljene v\xc3\xa6rt lite kjent for offentligheten. Al-Uteybi og flere av hans f\xc3\xb8lgere var elever av Abdelaziz bin Baz som senere ble stormufti av Saudi-Arabia. Uteybi med flere ble anholdt i 1978 anklaget for kjetteri, men sluppet fri etter forh\xc3\xb8r av ulema fordi de bare ble oppfattet som ufarlige tradisjonalister. Oppr\xc3\xb8rerne var islamske fundamentalister med ambisjoner om \xc3\xa5 gjenskape et forestilt f\xc3\xb8r-moderne samfunn i profetens \xc3\xa5nd up\xc3\xa5virket av vestlig materialisme. De anklaget Saudi-Arabia for manglende religi\xc3\xb8s renhet og strenghet, og krevde en moralsk renselse av landet: slutt p\xc3\xa5 korrupsjon og alkohol, strenge tiltak mot radio, TV og ansettelse av kvinner. Thomas Hegghammer beskriver oppr\xc3\xb8rerne som "ekstreme pietister" og ikke som globale jihadister.\n_START_SECTION_\nKonsekvenser\n_START_PARAGRAPH_\nDe samlede d\xc3\xb8dstallene er uklar og kan ha v\xc3\xa6rt over tusen. Kronprins Fahd var ansvarlig leder for myndighetens motangrep og ble skarpt kritisert for sin manglende evne til \xc3\xa5 beskytte de hellige stedet. Som konge tok Fahd tittelen \xc2\xabbeskytter av de to hellige byer\xc2\xbb._NEWLINE_Hendelsen var et sjokk for den islamske verden og ydmykende for det saudiske regimet. Det saudiske regimet strammet etter hendelsen styringen av landet blant annet ved \xc3\xa5 begrense ikke-islamsk innflytelse og skjerpet politikken basert p\xc3\xa5 den strenge wahabbismen. Regimets innstramming etter hendelsen innebar blant annet at kvinner ble fjernet fra TV, teatrene ble stengt og landets mest konservative predikanter fikk store tilskudd fra staten. Tidligere CIA-sjef Michael Hayden mener det saudiske regimet \xc2\xabinngikk en pakt med djevelen\xc2\xbb med sin sterkt konservative reaksjonen p\xc3\xa5 hendelsen._NEWLINE_USAs myndigheter trodde Juhayman al Uteybi var sjia og agent for ayatollah Khomeini som hadde tatt makten tidligere samme \xc3\xa5r. Tidligere i november hadde USAs ambassade i Teheran blitt okkupert. Angrepet og okkupasjonen av moskeen omtales som den f\xc3\xb8rste internasjonale islamistiske aksjonen og som en inspirasjon for al-Qaeda. Osama bin-Laden omtalte blodbadet som en vesentlig grunn til at han la Saud-familien for hat. Han var sjokkert over at regimet skjendet det hellige stedet. Til en venn skal bin Laden ha sagt at han var inspirert av okkupantene og at \xc2\xabthese men were true Muslims and had followed a true path\xc2\xbb. P\xc3\xa5 samme m\xc3\xa5te som Uteybi beskriver al-Qaeda den saudi-arabiske staten som en uislamsk institusjon. Uteybi uttalte at landets ledere som enkeltpersoner ikke kunne erkl\xc3\xa6res som kafir s\xc3\xa5 lenge de kalte seg muslimer. Al-Qaeda begrunner sine voldelige angrep p\xc3\xa5 b\xc3\xa5de enkeltpersoner og myndigheter gjennom takfir. En amerikanske borger blant oppr\xc3\xb8rerne ble senere sluppet fri av myndighetene i landet.'